  Майя Бывальцева Уж дуре, школае йӧскалык дӥськутэн лыктыны ӵекто Пичи Пурга ёросын улӥсьёслы 8-тӥ оштолэзе. Со нуналэ ёросын «Йӧскалык дӥськутлэн нуналэз» ужрад ортчоз, ивортӥз «Удмуртия» агентстволы Пичи Пурга ёрос администрациысь Лулчеберетъя но туризмъя управленилэн кивалтӥсез Лариса Коровина.  4-тӥ-10-тӥ оштолэзе Удмуртиысь муниципал кылдытэтъёсын Удмурт лулчеберетъя арня ортчоз. Пичи Пурга ёросын пӧртэм пуштросо ужрадъёс чакламын, ваньмыз соос удмурт лулчеберетэз азинтонэн но вӧлмытонэн герӟаськемын луозы. Вуж Мӧньяысь киужъёсъя юртын Сьӧлта ёросысь кибашлыослэн «Лэсьтэм ужмы калыклы» нимам адӟытонзы усьтӥськоз. Со быдэс толэзь ужалоз. Киужъёсъя центръёсысь но юртъёсысь ӧнерчиос понна усточиос йӧскалык дӥськутэз кылдытонъя «Саестэм дукес» элькун семинар ортчытозы. 4-тӥ но 6-тӥ оштолэзе ветеранъёслэн «Азвесь тулкымъёс» хорзы вань мылкыд карисьёсын ӵош калык шудонъёсты, кырӟанъёсты дышетоз. 5-тӥ оштолэзе ёрос лыдӟиськонниын «Маяк» издательство юртысь егит журналистъёсын Наталья Фроловаен но Эрик Батуев нимо премилэн лауреатэныз Анжелика Петроваен пумиськон ортчоз. Росси кинолэн араз палэнэ уз кыльы та удыс но. «7-тӥ оштолэзе ёросысь шаертодонъя музейын Вашкала кинолэн нуналэз ортчоз. Отын «Соперницы» фильмез учкыны, со пумысен мылкыдъёсты шараяны луоз. Со вал нырысетӥез удмурт чеберлыко фильм, пуктэмын 1929-тӥ арын Пичи Пурга ёросысь Улын Юри гуртын. Нош ёрос лыдӟиськонниын но Баграш-Биграысь школаын Удмуртиысь калык гожъясен Вячеслав Ар-Сергиен пумиськонъёс чакламын. Со «Тень Алангасара» чеберлыко фильмлы сценарий гожтӥз», — вераз Лариса Коровина. Покчиарняе но удмуртарняе Искусствоя нылпи школаын калык ёзэтын дышетскисьёслэн «Тулыс гуръёс» конкурссы ортчоз. 8-тӥ оштолэзе ёросысь лулчеберетъя юртын «Учке мынэсьтым дэремме» ужрад луоз. Ёросысь йӧскалык лулчеберетъя огазеяськонъёс Татьяна Москвинаен пумиськозы. Со «Калык костюм шоры выль сямен учкон» ӵектосъя вурем дӥсеныз тодматоз. Со нуналэ ик ёросын «Йӧскалык костюмлэн нуналэз» ужрад ялэмын луоз. Соку ваньзылы уж дуразы, школае, ужрадъёсы йӧскалык дӥськутэн мыны ӵекто. Нош лулчеберетъя куд-ог ужъюртъёсын тыршисьёс быдэс арнязэ йӧскалык дэремъёсын ветлозы. Тегъёс: Удмуртия йӧскалыклулчеберет ПичиПурга удмуртъёс  